Norwegian vil ha inn Riksmegler i forhandlingene
– Vi har oppfordret vår motpart til å bli med på fortsatt frivillig mekling med meklerens bistand, men selv det har Parat så langt avslått, senest i natt. Og noen løsning gjennom direkte kontakt mellom partene har de heller ikke ønsket å gå med på så langt, sier informasjonssjef Lasse Sandaker-Nielsen i Norwegian. – Derfor er det ingen avklaring ennå, noe vi sterkt beklager, spesielt overfor alle våre passasjerer. Sandaker-Nielsen sier at Riksmekleren ved meklingsfristens utløp sist uke ga Norwegian beskjed om at han var tilgjengelig for selskapet når og hvor som helst for videre mekling med sikte på å finne en løsning. Parat-leder Hans-Erik Skjæggerud sa torsdag morgen at han håpet på en snarlig slutt på konflikten i Norwegian. Det er andre dag på rad at alle innenriksflyvningene innstilles. – Det har vært aktivitet og dialog i natt, men det er ikke noe nytt, sier Skjæggerud torsdag morgen. Hos Parat er lysten på å få en slutt på streiken som lammer alle Norwegians flyginger i Norge, stor. – Vi er nødt til å finne en løsning for passasjerenes skyld, sier han til NTB.Norwegian-streiken fortsetter torsdag, og en rekke avganger er kansellerte. Blant annet har flyselskapet kansellert samtlige flyvninger, både innenlands og utenlands, fra både Bergen, Stavanger, Torp og Trondheim. Det kommer frem på Norwegian sine hjemmesider. I tillegg er alle innenlandsflyvninger og de fleste flyvningene innad i Skandinavia kansellert fra Gardermoen. To utenlandsflyvninger, DY1502 til Praha og DY1020 til Warszawa, er også kansellerte, mens flere utenlandsflyvninger onsdag morgen er oppførte som kraftig forsinkede. 22 utenlandsflyvninger er foreløpig oppført som i rute på Norwegian sine hjemmesider. Samtidig som streiken pågår melder Norwegian i en pressemelding torsdag morgen om sterk passasjervekst. Til sammen 1,6 millioner passasjerer fløy med Norwegian i februar, noe som er en økning på syv prosent fra samme måned i fjor.– Nå er vi i en krisesituasjon, og det er en utfordrende posisjon å være i når flere hundre piloter ikke er på jobb. Men vi gjør alt vi kan, og har mange som jobber overtid i flere ulike avdelinger, sier informasjonssjef Lasse Sandaker-Nielsen i Norwegian til VG torsdag morgen. – Du har tidligere uttalt at kunder bør ha litt is i magen for flyvninger fram i tid. Hvor lenge forventer du at passasjerene skal vente før de booker om reisen? – Det er et spørsmål jeg gjerne skulle hatt et bedre svar på. Vi forstår frustrasjonen til alle passasjerer som er berørte. – Planen er å gjennomføre de oppsatte flyvningene så normalt som mulig. Europa-rutene til flyselskapet skal gå mer eller mindre som oppsatt, hvilket betyr at flyene til mange av de mest populære Syden-reisemålene, som Antalya, Nice og Gran Canaria, går som planlagt. Langrutene til USA og Thailand, samt flygninger til og fra London, blir ikke berørt av streiken. Det samme gjelder i stor grad også Spania-rutene. (VG/NTB)
Ifølge Norwegian har Parat avslått å bli med på fortsatt frivillig mekling med Riksmeklerens bistand.